
Татарстан Республикасы Президенты Рөстәм Миңнеханов бүген Алабугада эш сәфәрендә. Максаты – Татарстан Республикасы мәгариф һәм фән хезмәткәрләренең республика август киңәшәмсендә катнашу.

Эш сәфәре кысаларында Татарстан Республикасы Президенты һәм Татарстан Республикасы Дәүләт Киңәшчесе Минтимер Шәймиев берничә мәгариф учреждениесендә булдылар. Беренчесе – Алабуга политехника колледжы. Хәзерге вакытта колледж шәһәрнең сәнәгать предприятиеләре һәм «Алабуга» МИЗ резидент предприятиеләре өчен эшчеләр һәм белгечләр әзерли.

2014 елда Алабуга политехника колледжы базасында машина төзелеше тармагы өчен белгечләр әзерләү буенча ресурс үзәге булдырылган. Татарстан Республикасы Президенты һәм Татарстан Республикасы Дәүләт Киңәшчесе лабораторияләрне һәм остаханәләрне карап чыктылар, Алабуга политехника колледжы вәкилләренең Ворлдскиллз стандартлары буенча ярышлардагы чыгышлары нәтиҗәләре белән таныштылар. Цехларның берсендә җитештерелгән автомобиль капотында Татарстан Республикасы Президенты истәлекле язма калдырды.

Тагын Рөстәм Миңнеханов һәм Минтимер Шәймиев авыл хуҗалыгы техникасы күргәзмәсен карадылар, бу техника Алабуга районының «МТЗ-Татарстан» предприятиесендә җитештерелә.

Шуннан соң Татарстан Республикасы Президенты һәм Татарстан Республикасы Дәүләт Киңәшчесе КФУның Университет мәктәбенә юнәлделәр, анда аларга яңа уку йортын тәкъдир иттеләр. Ул 5 нче гомуми белем оешмасы базасында эшләячәк.

Мәктәптә төрле юнәлештә һөнәргә өйрәтү буенча сыйныфлар ачылган: ИТ, химия-биология һәм социаль-икътисад тармаклары. Беренче сентябрь көнне Университет мәктәбе 465 укучы кабул итәчәк.

Видеоконференцияэлемтә аша Татарстан Республикасы Президенты КФУның «Буревестник» шәһәр яны савыктыру лагеры базасындагы җәйге физика-математика мәктәбе укучылары белән аралашты .

Рөстәм Миңнеханов билгеләп үткәнчә, республика өчен мондый заманча мәгариф үзәкләре булу бик мөһим. «Безгә физика-математика юнәлешендәге һәм цифрлаштыру тармагындагы белгечләр бик кирәк. Сез – бу юнәлешләр лидерлары. Казан Федераль университеты кураторлыгы сезгә конкуренциягә сәләтле булырга ярдәм итәчәк», - диде Татарстан Президенты.

Аннары Рөстәм Миңнеханов һәм Минтимер Шәймиев яңа «Адымнар-Алабуга» полилингваль комплексына юнәлделәр. Аның территориясендә республиканың муниципаль берәмлекләренә мәктәп автобусларын тапшыру тантанасы узды. Барысы 200 автомобиль.

«Мәгариф системасы – безнең өчен беренче урындагы мәсьәлә. Бу – конкуренция, бу – безнең киләчәгебез. Бүген республикада мәгариф өлкәсендә күп эшләр башкарыла. Безнең бурыч –белем алуда барлык балалар өчен бертигез мөмкинлекләр тәэмин итү», - дип белдерде Рөстәм Миңнеханов.

Рөстәм Миңнеханов ассызыклаганча, 1 сентябрьдән мәктәп маршрутлары буенча 800 автобус йөриячәк. «Без балаларны мәариф учреждениеләреләренә имин һәм уңайлы илтеп җиткерү өчен барысын да тәэмин итәчәкбез», - диде ТР Президенты.
Рөстәм Миңнеханов Алабугада: Безнең бурыч –белем алуда барлык балалар өчен бертигез мөмкинлекләр тәэмин итү